《赵邈龊伏虎图行》
元代·郝经

南山射虎曾得名，壁上忽见令我惊。何物敢尔来户庭，屡叱不动仍生狞。

画师前身是山灵，胸中有虎无丹青。老槲数笔平扫成，杀气惨淡猛气横。

头颅半妥蹲孤城，怒尾倒插蟠霜旌。铁须张磔疑有声，赤吻沥血犹带腥。

抱石欲卧伏欲腾，爪入石角瞠不瞑。寒电夹镜骞两睛，四座凛凛阴风生。

威棱神采出典刑，邈龊乃是金天精。伊昔诗家杜少陵，酷爱赋马并赋鹰。

为怜神俊故屡称，我今赋虎亦有徵。要得猛士建太平，坐令四海皆澄清。

吁嗟掷笔还抚膺，世间道路多棘荆，伥鬼磨牙不可行。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。